Тоххара д1аяхана Шемалан зама. Оцу майрачу къонахийн т1аьхьенех х1ун хилла-те аьлла хоттур ду соьга истори езархоша. Эвтарарчу баккхийчу наха ма-дийццара, сайн заманахь ас д1аяздира царах дерг. 1910-чу шарахь 1овдех дагавелира обарг Зеламха. Шеца Г1изларара банк яккха 1овдега шен к1ант 1ела ваийтар дийхира цо. 1елина т1едиллинера обаргашна т1едуха паччахьан эскархойн духар нисдар.